Investițiile străine directe au însumat 3,14 miliarde de euro în primele nouă luni ale acestui an, în creștere cu 25% comparativ cu cele înregistrate în aceeași perioadă din 2015, potrivit datelor publicate luni de Banca Națională a României (BNR), scrie Agerpres.

„Investițiile directe ale nerezidenților în România au însumat 3,143 miliarde de euro, din care participațiile la capital (inclusiv profitul reinvestit net estimat) au însumat 2,75 miliarde de euro, iar creditele intragrup au înregistrat valoarea netă de 393 de milioane euro”, se arată în document.

Comparativ cu primele opt luni ale anului, investițiile străine directe au crescut cu aproape 400 de milioane de euro, de la 2,74 miliarde de euro la 3,14 miliarde de euro.